== Historie ==
[[Fil:Agpalilik meteorite.jpg|thumb|260x260px|alt=|Meteoritten Agpalilik uden for Geologisk Museum i København.]]
Geologisk Museum var en del af Statens Naturhistoriske Museum, hvis samlinger har rødder helt tilbage til 1600-tallets samlinger [[Museum Wormianum]] og [[Kongens Kunstkammer|Det Kongelige Kunstkammer]]. Som egentligt universitetsmuseum kan Geologisk Museum føres tilbage til 1772, hvor "Universitetets Nye Natural Theater" blev indviet i Kommunitetsbygningen i [[Nørregade (København)|Nørregade]] i København. Her forblev museet i 120 år, og i denne periode voksede samlingerne betydeligt, bl.a. ved tilgang af private og kongelige samlinger, herunder værdifulde samlinger fra [[Christian VIII]]'s 2. Particulaire Mineralcabinet. I 1810 købte Grev [[Joachim Godske Moltke]] universitetets zoologiske og mineralogiske samlinger, forenede dem med sin faders betydelige samlinger og skænkede det hele tilbage til universitetet tillige med 200 rigsdaler årligt til museets drift og samlingernes forøgelse. Museets navn blev herefter "Grev Moltkes Universitetet tilhørende Mineralogiske Museum".
Historie Videnskab Geologi Foreninger Organisationer Videnskabelige_og_historiske_institutioner